በአፋር ክልል ከ445ሺህ  በላይ ለሚሆኑ ዜጎች የምግብ  እርዳታ እየተከፋፈለ ነው
በአፋር ብሔራዊ ክልል ከ445ሺህ በላይ ለሚሆኑ ዜጎች የአስቸኳይ ጊዜ የምግብ እርዳታ  እየተከፋፈለ  መሆኑን  የክልሉ  የአደጋ መከላከልና ምግብ ዋስትና ፕሮግራሞች ማስተባባሪያ ጽህፈት ቤት አስታወቀ ። የጽህፈት ቤቱ ኃላፊ አቶ መሐመድ ሁሴን ለዋሚኮ እንደገለጹት በአፋር ክልል ከባለፈው የበጀት ዓመት ጀምሮ የኤልኒኖ ክስተት ባስከተለው ተጽዕኖ  ምክንያት ለድርቅ ተጋላጭ የሆኑ   445ሺህ 987 የሚሆኑ ወገኖች በዘንድሮ የበጀት ዓመትም የምግብ እርዳታ እየተከፋፈለ  ይገኛል ብለዋል።እንደ አቶ መሐመድ ገለጻ በዘንድሮ የበጀት ዓመት በክልሉ የአስቸኳይ ጊዜ የምግብ እርዳታ ከሚሠጣቸው ወገኖች መካከል 46ሺህ የሚሆኑት ህጻናትና እናቶች በመሆናቸው የአልሚ  ምግብ ድጋፍ እየተደረገላቸው ነው ።በአፋር ክልል የድርቁን ተጽዕኖ ለመከላከል ከታህሳስ ጀምሮ በየወሩ በአጠቃላይ  668ሺህ ያህል ኩንታል እህል መከፋፈሉን  የጠቆሙት   ከመጋቢት  ወር ጀምሮ  በትንሹም ቢሆን የጣለው ዝናብ ድርቁ የከፋ እንዳይሆን አስተዋጽኦ አድርጓል ብለዋል ።በተለይ  በክልሉ የአሊዳር ፣ ደዲዩ ፣ ኮሪና ዱብቲ ከፊል ወረዳዎች የአየር ንብረት ለውጡ ከፍተኛ የሆነ   የውሃ እጥረት በማስከተሉ ምክንያት  6  የውሃ  ቦቴዎችን  በማሠማራት  የመጠጥ ውሃ  ለነዋሪው  እየተከፋፈለ መሆኑን አቶ መሐመድ አመልክተዋል ።በአፋር ክልል ዝናብ አጠር በሆኑ አካባቢዎች ያጋጠመውን የእንስሳት መኖ እጥረት  ለመፍታትም  የተሻለ  እርጥበት  ካላቸው   የክልሉ  አካባቢዎች  የመኖ ማሰባሰብ  ሥራዎች  ተከናውነዋል ።    